आर्मीले पुलिससँग फाइनल खेल्ने
त्रिभुवन आर्मी क्लबले विभागीय प्रतिद्वन्द्वी नेपाल पुलिस क्लबसँग प्रधानमन्त्री कप पुरुष राष्ट्रिय क्रिकेट प्रतियोगिताको उपाधिका लागि प्रतिस्पर्धा गर्नेछ । 
काठमाडौँ — त्रिभुवन आर्मी क्लबले विभागीय प्रतिद्वन्द्वी नेपाल पुलिस क्लबसँग प्रधानमन्त्री कप पुरुष राष्ट्रिय क्रिकेट प्रतियोगिताको उपाधिका लागि प्रतिस्पर्धा गर्नेछ । आर्मीले बिहीबार नाटकीय खेलमा गण्डकी प्रदेशलाई ६८ रनले पराजित गरी शनिबार हुने फाइनल भिडन्तमा आफ्नो स्थान पक्का गरेको हो ।फाइनल पुग्न जित्नैपर्ने खेलमा आर्मी ३९.१ ओभरमा १ सय ३२ रनमा अलआउट भयो । गण्डकीले झिनो लक्ष्य पूरा गरेको भए वाग्मती प्रदेश फाइनल पुग्थ्यो । तर शाहब आलमले ४ विकेट लिएपछि कीर्तिपुरस्थित त्रिवि क्रिकेट मैदानमा गण्डकी २३.४ ओभरमा ६४ रनमै अलआउट भयो ।पुलिस यसअघि नै फाइनल पुगिसकेको अवस्थामा आर्मीले राउन्ड रोबिन लिगका ९ खेलमा सातौं जित हात पार्दै फाइनलमा सुरक्षित गरेको हो । पुलिसले सबै ९ खेलमा विजय हात पार्‍यो । वाग्मती र मधेश प्रदेश क्रमशः तेस्रो र चौथो स्थानमा रहे । गण्डकीसँग विजय हात पार्न नसकेको भए आर्मीलाई हेड टु हेडका आधारमा उछिन्दै वाग्मती दोस्रो हुने थियो ।आर्मीबाट ओपनर इमरान शेखले ३४ रन बनाए । उनले ६४ बल खेल्दा ३ चौका र १ छक्का प्रहार गरे । सन्तोष कार्की २ रनमै आउट भए । भीम सार्कीले १० र कप्तान विनोद भण्डारीले १९ रन बनाए । सन्दीप रजाली र बसिर अहमद खाता खोल्न नसकी तथा विवेक यादव १ रनमा आउट भएपछि आर्मी ५९–६ को स्थितिमा पुगेको थियो ।कुशल मल्लले १० बलमा २ छक्कासहित १५, सोमपाल कामीले ३९ बलमा २ चौकासहित २३ र शाहब आलमले २ चौकासहित १६ बलमा १२ रन बनाए । जितेन्द्र मुखिया ८ रनमा आउट भए । गण्डकीका कप्तान विपिन खत्रीसहित अमृत गुरुङ, कृष्ण पौडेल र कमल परियारले २–२ तथा सन्दीप पराजुली र रोशन गौतमले १–१ विकेट लिए ।गण्डकीबाट ईश्वर क्षेत्रीले १६ र करण पंगेनीले १५ रन बनाए । प्लेयर अफ द म्याच देव्रेहाते स्पिनर शाहबले ७ ओभरमा २ मेडन राख्दै १७ रन खर्चेर ४ विकेट लिए । जितेन्द्र र कुशलले २–२ विकेट लिए । पुलिसले लगातार नवौं खेल जित्ने क्रममा मूलपानीमा सुदूरपश्चिम प्रदेशलाई ७८ रनले पराजित गर्‍यो । कप्तान दीपेन्द्रसिंह ऐरीले प्रतियोगिताकै उत्कृष्ट बलिङ गर्नेक्रममा ७ विकेट लिएपछि १ सय ९९ रनको विजय लक्ष्य पाएको सुदूरपश्चिम ३७.१ ओभरमा १ सय २० रनमा अलआउट भयो ।प्लेयर अफ द म्याच दीपेन्द्रले १० ओभरमा ४ मेडन राख्दै २० रन खर्चे । सागर ढकाल, ललित भण्डारी र ललित राजवंशीले १–१ विकेट लिए । सुदूरपश्चिमबाट गजेन्द्र बोहराले ४१ बल खेल्दै ४ चौका र १ छक्कामा ३० तथा किरण ठगुन्ना र नरेन साउदले समान २४ तथा विकास आग्रीले १३ रन बनाए । यसअघि पहिलो ब्याटिङ गरेको पुलिसको सुरुआत राम्रो थिएन । ओपनरद्वय कुशल भुर्तेल ५ र दिलीप नाथ ६ रनमा आउट भए । अर्जुन साउदले ६४ बल खेल्दै ५ चौकासहित ३२, दीपेन्द्रले ३८ बलमा ५ चौका र १ छक्कासहित ४४, आरिफ शेखले ३५ बलमा ३ चौकासहित २६ र शंकर रानाले ५२ बलमा ६ चौका र १ छक्कासहित ४६ रन बनाए । रशिद खान ७, करण केसी ४ र सागरले ८ रन बनाए । सुदूरपश्चिमबाट शेर मल्लले ३, नारायण जोशी, विकास र मिलन बोहराले २–२ तथा दीपक चन्दले १ विकेट लिए ।